विपिन जानते हैं कि आज लघुकथा लेखन को लेकर कोई संवाद नहीं है। इस संवादहीन समय में लघुकथा का अपनी पूरी शर्तो के साथ उपस्थित होना महत्त्वपूर्ण बात है। इसलिए आज लघुकथा के ‘फार्म’ की कोई बात नहीं करता। अपने कथ्य में लघुकथा पाठक के अंतर्मन को प्रभावित करती है तो उसकी सार्थकता सिद्ध हो जाती है। पंचतंत्र, हितोदेश,बैताल पच्चीसी और रावी के परंपरागत शिल्प में आज महत्त्वपूर्ण लघुकथाएँ लिखी जा रही हैं। शिल्प का यह पुरातन आग्रह आज भी रोचक और प्रभावोत्पादक है, मगर इसका निर्वाह अपनी मूल टैक्नीक में पूर्ण नहीं है तो वर्तमान जीवन की यथार्थ अनुभूतियों को अभिव्यक्त कर पाना संभव नहीं हो पाता। इस दृष्टिकोण से लघुकथा लेखन की नवविकसित तकनीक ही अधिक कामयाब नजर आती है। ‘ये सहेलियाँ’, ‘मनुष्य का प्यार’, ‘ह्वेनसांग की वापसी’, ‘रुकावट’, ‘आदि लघुकथाएँ संवेदना में खरी, मगर तकनीक में प्रभावहीन लघुकथाएँ हैं।